**Nagovor**

**predsednice Republike Slovenije Nataše Pirc Musar**

**na sprejemu za delegacijo Specialne olimpiade Slovenije,**

**ki je uspešno tekmovala**

**na Poletnih svetovnih igrah specialne olimpiade v Berlinu junija 2023**

Predsedniška palača, 23. januar 2024

Velja govorjena beseda.

*Spoštovane športnice in športniki Specialne olimpijade Slovenije,*

*dragi vsi zbrani.*

*Z velikim veseljem vas danes pozdravljam in izrekam iskrene čestitke ob vašem izjemnem uspehu na 16. poletnih svetovnih igrah v Berlinu junija lani, na katerih je tekmovalo 7500 športnikov iz 176 držav. Pomerili ste se v kar 26 različnih športih. Vaš trud, predanost, vztrajnost in srčnost so se odražali v osupljivem dosežku: 18 odličij. Med drugim ste bili zlati v nogometu in štafeti. Iskrene čestitke.*

*Podpiram vsa vaša prizadevanja in udejstvovanja ter slogan specialno olimpijskega gibanja, ki se glasi: »Pustite mi zmagati, če pa ne morem zmagati, naj bom pogumen v svojem poskusu«. Ta slogan je lahko vodilo za vsakega od nas, ne glede na področje, na katerem delujemo. Kajti – če niti ne poskusimo, ne moremo zmagati ali napredovati v odličnosti. Najslabše je, da ne naredimo nič in obmirujemo. Pomembno je, da se trudimo, da poskušamo premagati izzive in se ne bojimo tvegati. Kot je rekel igralec ameriškega nogometa Emmit Smith: »Zmaga ni nekaj, kar se zgodi na igrišču, ko zapiska piščalka in zavreščijo navijači. Zmaga je nekaj, kar se gradi fizično in mentalno vsak dan, ko treniraš, in vsako noč, ko sanjaš.«*

*Kot predsednica republike se zahvaljujem vsakemu od vas in vsem skupaj, vašim trenerjem, družinam in vsem, ki vas spodbujajo in podpirajo, da tako odlično in uspešno predstavljate Slovenijo. Vaši dosežki so rezultat in odraz vašega poguma in prizadevanja za preseganje lastnih meja. Tudi sama se vse življenje ukvarjam s športom in tudi sedaj, ko imam zanj malce manj časa, mi šport in podpiranje naših športnic in športnikov veliko pomeni.*

*Šport je namreč univerzalni jezik, ki povezuje srca ljudi po vsem svetu. V njem se prepletajo trud, vztrajnost in strast ter ustvarjajo mozaik, ki odseva lepoto človeškega duha. Šport nas uči, da ni pomemben le zmagovalni trenutek, temveč tudi pot, ki nas vodi do tja. Je vir navdiha, ki nas spodbuja k razvoju lastnih potencialov in gradnji mostov med ljudmi. Na ta način postane vsak športni trenutek priložnost za rast, sodelovanje in ustvarjanje boljšega sveta. Ob tem ne gre le za premikanje lastnih meja zmogljivosti, ampak tudi za premikanje meja v družbi, za sprejemanje in spodbujanje pravičnosti in vključenosti, kar je nenazadnje izpostavil tudi 11. mednarodni vrh mladih voditeljev v času poletnih iger v Berlinu. Zato kot predsednica podpiram vse aktivnosti za sprejemanje različnosti, za pravičnost in vključenost. Vaša zgodba je tako spodbuden primer tega, kako šport lahko služi kot močno orodje za povezovanje ljudi in krepitev odnosov med nami.*

*Še enkrat iskrene čestitke za vaše izjemne dosežke. Ponosni smo na vse vas, ki s svojo predanostjo in srčnostjo navdihujete vse nas. Želim vam veliko nadaljnjih uspehov in se veselim vaših prihodnjih dosežkov. Srečno tudi na 17. zimskih državnih igrah, ki jih boste imeli že čez nekaj dni v Kranjski Gori. Vaš slogan »Skupaj zmoremo več« je ideja, ki nas mora voditi skozi vsak dan, ker skupaj dejansko zmoremo največ.*

*Hvala in vse dobro!*